CELEX: 32011R0439
Language: lt
Date: 2011-05-06 00:00:00
Title: 2011 m. gegužės 6 d. Komisijos įgyvendinimo reglamentas (ES) Nr. 439/2011, kuriuo dėl kilmės statusą turinčių produktų sąvokos bendrojoje lengvatinių muitų tarifų sistemoje apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Europos Sąjungą

7.5.2011   
            
            
               LT
            
            
               Europos Sąjungos oficialusis leidinys
            
            
               L 119/1
            
         KOMISIJOS ĮGYVENDINIMO REGLAMENTAS (ES) Nr. 439/2011
   2011 m. gegužės 6 d.
   kuriuo dėl kilmės statusą turinčių produktų sąvokos bendrojoje lengvatinių muitų tarifų sistemoje apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Europos Sąjungą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
   atsižvelgdama į 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2), ypač į jo 89 straipsnį,
   kadangi:
   
               (1)
            
            
               Komisijos reglamentu (EB) Nr. 815/2008 (3) Žaliajam Kyšuliui leista nukrypti nuo Reglamente (EEB) Nr. 2454/93 nustatytų kilmės taisyklių, leidžiant tam tikrus Žaliajame Kyšulyje iš kilmės statuso neturinčios žuvies pagamintus žuvininkystės produktus laikyti Žaliojo Kyšulio kilmės produktais. Minėta leidžianti nukrypti nuostata baigė galioti 2010 m. gruodžio 31 d.;
            
         
               (2)
            
            
               Komisijos reglamentu (ES) Nr. 894/2010 (4) Žaliajam Kyšuliui leista padidinti dviejų iš trijų kategorijų žuvininkystės produktų, kuriems taikomas Reglamentas (EB) Nr. 815/2008, 2010 metams suteiktą kvotą. Todėl pagal nukrypti leidžiančią nuostatą skumbrės filė gaminių arba konservų kvota padidinta iki 2 500 tonų, o paprastojo skumbrinio tuno ar skersadryžio skumbrinio tuno gaminių arba konservų – iki 875 tonų;
            
         
               (3)
            
            
               2010 m. spalio 21 d. raštu Žaliasis Kyšulys pateikė prašymą pratęsti minėtos nukrypti leidžiančios nuostatos taikymą. 2010 m. gruodžio 3 ir 21 d. bei 2011 m. sausio 14 d. raštais jis pateikė šį prašymą papildančios informacijos;
            
         
               (4)
            
            
               prašymas susijęs su taikymo pratęsimu vieneriems metams ir su 2 500 tonų skumbrės filė gaminių arba konservų ir 875 tonų paprastojo skumbrinio tuno ar skersadryžio skumbrinio tuno gaminių arba konservų kvotomis;
            
         
               (5)
            
            
               nuo 2008 m. iki 2010 m. suteiktos pradinės bendros metinės kvotos labai padėjo pagerinti žuvų perdirbimo sektoriaus padėtį ir iš dalies padėjo atgaivinti Žaliojo Kyšulio nepramoninės žvejybos laivyną, o tai šiai šaliai ypač svarbu. Tačiau siekiant, kaip numatyta, visiškai atgaivinti Žaliojo Kyšulio laivyną, reikia dar labiau padidinti turimus pajėgumus, kad Žaliojo Kyšulio žuvų perdirbimo pramonės įmonės būtų aprūpintos pakankamu kilmės statusą turinčių žaliavų kiekiu;
            
         
               (6)
            
            
               prašyme nurodoma, kad, nesant leidžiančios nukrypti nuostatos, iš esmės sumažėtų Žaliojo Kyšulio žuvų perdirbimo pramonės galimybė toliau eksportuoti produktus į Sąjungą, o tai gali trukdyti toliau ruošti Žaliojo Kyšulio laivyną smulkiajai pelaginei žvejybai;
            
         
               (7)
            
            
               leidžiančia nukrypti nuostata siekiama suteikti pakankamai laiko Žaliajam Kyšuliui pasirengti lengvatinės prekių kilmės statuso įgijimo taisyklių laikymuisi. Reikia laiko, siekiant užtikrinti, kad būtų tęsiamos pastangos atgaivinti vietos žvejybos laivyną ir padidėtų Žaliojo Kyšulio galimybės vietos žuvų perdirbimo sektorių aprūpinti kilmės statusą turinčia žuvimi;
            
         
               (8)
            
            
               pratęsti taikymą prašoma nuo 2011 m. sausio 1 d., siekiant užtikrinti Sąjungos importo iš Žaliojo Kyšulio nenutrūkstamumą, todėl turėtų būti suteikta nauja leidžianti nukrypti nuostata, taikytina atgaline data nuo 2011 m. sausio 1 d.;
            
         
               (9)
            
            
               siekiant apriboti laikinosios leidžiančios nukrypti nuostatos taikymo trukmę, atsižvelgiant į laiką, kurio reikia Žaliajam Kyšuliui, kad būtų užtikrinta atitiktis taisyklėms, leidžiančią nukrypti nuostatą turėtų būti leista taikyti vienerius metus 2 500 tonų skumbrės filė gaminių arba konservų ir 875 tonų paprastojo skumbrinio tuno ar skersadryžio skumbrinio tuno gaminių arba konservų kvotoms;
            
         
               (10)
            
            
               Reglamente (EEB) Nr. 2454/93 nustatytos tarifinių kvotų administravimo taisyklės. Kad būtų užtikrintas veiksmingas administravimas, vykdomas glaudžiai bendradarbiaujant Žaliojo Kyšulio valdžios institucijoms, Sąjungos muitinėms ir Komisijai, minėtos taisyklės turėtų būti taikomos mutatis mutandis pagal šiuo reglamentu suteikiamą leidžiančią nukrypti nuostatą importuojamų prekių kiekiui;
            
         
               (11)
            
            
               siekiant sudaryti sąlygas veiksmingesnei leidžiančios nukrypti nuostatos taikymo stebėsenai užtikrinti, būtina nustatyti Žaliojo Kyšulio valdžios institucijų prievolę pagal Reglamento (EEB) Nr. 2454/93 89 straipsnio 4 dalį reguliariai pranešti Komisijai išduotų A formos kilmės sertifikatų duomenis;
            
         
               (12)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Reglamento (EEB) Nr. 2454/93 72, 73 ir 75–79 straipsnių Žaliajame Kyšulyje iš kilmės statuso neturinčios žuvies pagaminti skumbrės, paprastojo skumbrinio tuno ar skersadryžio skumbrinio tuno, kurio KN kodai yra 1604 15 11 ir ex 1604 19 98, gaminiai arba konservai pagal šio reglamento 2, 3 ir 4 straipsniuose nustatytas sąlygas laikomi Žaliojo Kyšulio kilmės produktais.
   2 straipsnis
   1 straipsnyje numatyta leidžianti nukrypti nuostata taikoma iš Žaliojo Kyšulio eksportuojamiems produktams, kuriuos deklaruojama išleisti į laisvą apyvartą Sąjungoje nuo 2011 m. sausio 1 d. iki 2011 m. gruodžio 31 d., neviršijant priede nurodyto kiekvieno importuojamo produkto kiekio, jeigu laikomasi Reglamento (EEB) Nr. 2454/93 74 straipsnyje nustatytų sąlygų.
   3 straipsnis
   Šio reglamento priede nurodytos kvotos administruojamos remiantis Reglamento (EEB) Nr. 2454/93 308a, 308b ir 308c straipsniais.
   4 straipsnis
   1.   Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.
   2.   A formos kilmės sertifikato, išduoto Žaliojo Kyšulio kompetentingų institucijų remiantis šio reglamento nuostatomis, 4 langelyje įrašoma: „Derogation – Regulation (ES) No 439/2011“.
   3.   Žaliojo Kyšulio kompetentingos institucijos kas ketvirtį Komisijai pateikia kiekio, kuriam pagal šį reglamentą buvo išduoti A formos kilmės sertifikatai, ataskaitą ir minėtų sertifikatų serijos numerius.
   5 straipsnis
   1.   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   2.   Jis taikomas nuo 2011 m. sausio 1 d.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2011 m. gegužės 6 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 1992 10 19, p. 1.
   
      (2)  OL L 253, 1993 10 11, p. 1.
   
      (3)  OL L 220, 2008 8 15, p. 11.
   
      (4)  OL L 266, 2010 10 9, p. 39.
   
      PRIEDAS
      
                  Kvotos Nr.
               
               
                  KN kodas
               
               
                  Prekių aprašymas
               
               
                  Laikotarpis
               
               
                  Kiekis (neto masė tonomis)
               
            
                  09.1647
               
               
                  1604 15 11
                  ex 1604 19 98
               
               
                  Skumbrės (Scomber Colias, Scomber Japonicus, Scomber Scombrus) filė gaminiai arba konservai
               
               
                  Nuo 2011 1 1 iki 2011 12 31
               
               
                  2 500
               
            
                  09.1648
               
               
                  ex 1604 19 98
               
               
                  Paprastojo skumbrinio tuno ir skersadryžio skumbrinio tuno (Auxis thazard, Auxis Rochei) filė gaminiai arba konservai
               
               
                  Nuo 2011 1 1 iki 2011 12 31
               
               
                  875